b"\n_START_ARTICLE_\nHematogenas\n_START_PARAGRAPH_\nHematogenas (lot. Haematogenum, gr. \xce\xb1\xce\xb9\xce\xbc\xce\xb1 \xce\xb3\xce\xb5\xce\xbd\xce\xbf\xcf\x82, aima genos 'gimdantis krauj\xc4\x85')\xc2\xa0\xe2\x80\x93 lau\xc5\xbeom\xc5\xb3 plyteli\xc5\xb3 pavidalo saldus profilaktinis preparatas, stimuliuojantis raudon\xc5\xb3j\xc5\xb3 kraujo k\xc5\xabneli\xc5\xb3 gamyb\xc4\x85, galintis pad\xc4\x97ti atstatyti gele\xc5\xbeies atsargas organizme. Pagrindin\xc4\x97 veiklioji hematogeno med\xc5\xbeiaga\xc2\xa0\xe2\x80\x93 kraujo baltymai (albuminas, hemoglobinas), gaunami i\xc5\xa1 galvij\xc5\xb3 kraujo. Kitos sudedamosios dalys da\xc5\xbeniausia yra cukrus, sutir\xc5\xa1tintas pienas, gliukoz\xc4\x97s sirupas, augaliniai riebalai, vanilinas ir skon\xc4\xaf gerinantys priedai. Gaminamas daugiausia Centrin\xc4\x97je ir Ryt\xc5\xb3 Europos \xc5\xa1alyse.\n_START_SECTION_\nHematogeno istorija\n_START_PARAGRAPH_\nPirmas preparatas, vadintas hematogenu (vok. H\xc3\xa4matogen des Dr. Hommel) buvo i\xc5\xa1rastas \xc5\xa0veicarijoje 1890\xc2\xa0m. Pirmasis pasaulyje albumin\xc4\x85 i\xc5\xa1gavo gydytojas Adolfas Homelis. Tuo metu hematogenas buvo gaminamas skystu mikst\xc5\xabros pavidalu. J\xc4\xaf gamino i\xc5\xa1 galvij\xc5\xb3 kraujo ir kiau\xc5\xa1ini\xc5\xb3 tryni\xc5\xb3._NEWLINE_1917\xc2\xa0m. hematogeno formul\xc4\x97 parduota Rusijai, kur buvo sukurta iki \xc5\xa1iol gyvuojanti kieto hematogeno sud\xc4\x97tis\xc2\xa0\xe2\x80\x93 cukrus, kondensuotas pienas, sirupas, albuminas ir vanilinas. Saldainio pavidal\xc4\x85 \xc4\xafgav\xc4\x99s hematogenas buvo patrauklesnis vartotojams._NEWLINE_Hematogenas buvo pla\xc4\x8diai naudojamas tarybin\xc4\x97je medicinoje. 1924 m. TSRS buvo sukurta valstybin\xc4\x97 akcin\xc4\x97 bendrov\xc4\x97 \xe2\x80\x9eGosmedtorgprom\xe2\x80\x9c (rus. \xd0\x93\xd0\xbe\xd1\x81\xd0\xbc\xd0\xb5\xd0\xb4\xd1\x82\xd0\xbe\xd1\x80\xd0\xb3\xd0\xbf\xd1\x80\xd0\xbe\xd0\xbc), gaminusi cheminius farmacinius preparatus ir prekiavusi jais. Pirmais jos veiklos metais TSRS hematogeno gamyba padid\xc4\x97jo 3 kartus. Hematogenas buvo daugiausia skirtas vaik\xc5\xb3 ir Raudonosios armijos kareivi\xc5\xb3 sveikatos gerinimui. Hematogen\xc4\x85 gaminusios \xc4\xafmon\xc4\x97s buvo pastatytos Arm\xc4\x97nijoje, Uzbekijoje, Kirgizijoje, Kazachijoje.\n_START_SECTION_\nHematogenas Lietuvoje\n_START_PARAGRAPH_\nLietuvoje gaminamame hematogene gele\xc5\xbeis yra vien organin\xc4\x97s kilm\xc4\x97s, tod\xc4\x97l organizmas j\xc4\x85 gerai pasisavina ir nesukelia \xc5\xa1alutini\xc5\xb3 poveiki\xc5\xb3. Jis turi vitamino C ir B grup\xc4\x97s vitamin\xc5\xb3, kurie pagerina gele\xc5\xbeies ir baltym\xc5\xb3 \xc4\xafsisavinim\xc4\x85._NEWLINE_D\xc4\x97l hematogeno sud\xc4\x97tyje esan\xc4\x8di\xc5\xb3 gyv\xc5\xabnin\xc4\x97s kilmes baltym\xc5\xb3 (albumino, hemoglobino ir kt.) jo gamyba ir \xc5\xbealiavos yra grie\xc5\xbetai reglamentuoti ES produkt\xc5\xb3 gamybos i\xc5\xa1 gyvulini\xc5\xb3 med\xc5\xbeiag\xc5\xb3 taikymo direktyv\xc5\xb3 ir LR teis\xc4\x97s akt\xc5\xb3 (HN 15:2003 \xe2\x80\x9eMaisto higiena\xe2\x80\x9c). Hematogeno gamyboje galima naudoti tik gyv\xc5\xabninius baltymus, pagamintus i\xc5\xa1 kiauli\xc5\xb3 maistinio kraujo. Taip norima apsisaugoti nuo galimo u\xc5\xbesikr\xc4\x97timo kempinlige (prionin\xc4\x97mis ligomis), kuria galima u\xc5\xbesikr\xc4\x97sti per galvij\xc5\xb3 audinius.\n_START_SECTION_\nHematogeno poveikis\n_START_PARAGRAPH_\n\xc5\xa0imte gram\xc5\xb3 hematogeno yra daugiau nei 70 procent\xc5\xb3 rekomenduojamos gele\xc5\xbeies paros normos. Jo sud\xc4\x97tyje taip pat yra vitamino C, kuris pagerina gele\xc5\xbeies pasisavinim\xc4\x85. Gele\xc5\xbeis yra svarbi normaliai energini\xc5\xb3 med\xc5\xbeiag\xc5\xb3 apykaitai, raudon\xc5\xb3j\xc5\xb3 kraujo k\xc5\xabneli\xc5\xb3 kraujodarai ir hemoglobino susidarymui, deguonies perne\xc5\xa1imui organizme, imunin\xc4\x97s sistemos veiklai. Gele\xc5\xbeis padeda ma\xc5\xbeinti pavargimo jausm\xc4\x85 ir nuovarg\xc4\xaf. Hematogeno plytel\xc4\x97s gali b\xc5\xabti papildytos folio r\xc5\xabg\xc5\xa1timi, lin\xc5\xb3 s\xc4\x97menimis, vitaminu B6, niacinu, taurinu, pantoteno r\xc5\xabg\xc5\xa1timi, riboflavinu, vitaminu B12, imbieru.\n_START_SECTION_\nIndikacijos\n_START_PARAGRAPH_\nHematogenas skiriamas gele\xc5\xbeies stokos anemijos profilaktikai, esant gele\xc5\xbeies stokos anemijai, bendram organizmo stiprinimui. Gele\xc5\xbeies gali tr\xc5\xabkti augantiems vaikams, paaugliams, suaugusiems, turintiems rizik\xc4\x85 gele\xc5\xbeies stokos anemijai, intensyviai besimokantiems, n\xc4\x97\xc5\xa1\xc4\x8dioms ir maitinan\xc4\x8dioms moterims, sportuojantiems ir aktyviems \xc5\xbemon\xc4\x97ms, pagyvenusiems \xc5\xbemon\xc4\x97ms, sveikstantiems po l\xc4\x97tini\xc5\xb3, organizm\xc4\x85 nualinusi\xc5\xb3 lig\xc5\xb3. Tr\xc5\xabkstant gele\xc5\xbeies, \xc5\xbemogus jau\xc4\x8dia silpnum\xc4\x85, nuovarg\xc4\xaf, suma\xc5\xbe\xc4\x97ja d\xc4\x97mesio koncentracija, i\xc5\xa1blyk\xc5\xa1ta veido oda, sul\xc4\x97t\xc4\x97ja vaik\xc5\xb3 augimas ir vystymasis, prast\xc4\x97ja mokymosi rezultatai. Hematogenas taip pat rekomenduojamas infekcin\xc4\x97mis ligomis persirgusiems, neturintiems apetito vaikams."